Statsmeteorolog Siri Wiberg forteller at det er ventet varmere luft fra og med tirsdag og onsdag.

– Varmen kommer inn over Sør-Norge og brer seg nordover. Det blir helt sikkert over 30 grader, sier hun.

Østlandet og Telemark vil trolig få de høyeste temperaturene.

Laster Twitter-innhold Kunne ikke laste innhold, men du kan gå til twittermeldingen.

Blir det hetebølge?



Statsmeteorolog Siri Wiberg varsler varmt vær i hele landet kommende uke. Foto: Hallvard Sandberg / Nrk

– Hetebølge er definert som over 25 grader, fem dager på rad. Det kan hende det blir, sier Wiberg.

Vil spre seg nordover

Meteorologen bekrefter at varmen vil trekke nordover etter hvert. Hun forteller at det er ventet 30 grader i Trøndelag mot slutten av uka.

Vestlandet vil også bli varmt med 30 grader forventet i Førde, med sjanse for nedbør enkelte steder.

Varmen vil bre seg til Nord-Norge utover uka, men med pålandsvind og sjanse for nedbør.

Temperaturene vil derfor kanskje ikke bli like høye som de har vært denne helgen.

Lørdag morgen ble det målt varmest temperatur i Banak i Finnmark, med 26,7 grader. Allikevel ser det ut til å bli kaldere utover uken, før det vil stige igjen frem mot neste helg.

Laster Twitter-innhold Kunne ikke laste innhold, men du kan gå til twittermeldingen.

Varmest på fredag

Temperaturene vil stige helt fram mot helgen og fredag ser ut til å bli den varmeste dagen, forteller meteorologen.

Selv om det er ventet varme i hele Norge, er det ikke gitt at det blir pent vær. Det kan bli byger og torden enkelte steder, mener Wiberg.

– Den varme luften kommer inn fra Spania og vil bevege seg over Frankrike og nordover til Skandinavia i løpet av uka. Det blir varmest mot slutten av uka, sier hun.

Hett flere steder i Europa

Fredag varslet Meteorologene på Twitter, at Spania kan få temperaturer på over 40 grader de nærmeste dagene.

Varmen vil spre seg til Frankrike, hvor det også kan bli over 40 grader i begynnelsen av neste uke, skriver de.

Laster Twitter-innhold Kunne ikke laste innhold, men du kan gå til twittermeldingen.

Ekstremværvarselet for Europa viser at det er varslet ekstremt høye temperaturer flere steder denne helgen. Blant annet flere steder i Portugal, Tsjekkia, Spania, og Østerrike, ifølge Meteoalarm.